b"\n_START_ARTICLE_\nClifford Donald Simak\n_START_SECTION_\n\xc5\xbdivljenje\n_START_PARAGRAPH_\nRodil se je v dru\xc5\xbeini Johna Lewisa in Margarete (Wiseman) Simak. 13. aprila 1929 se je poro\xc4\x8dil z Agnes Kuchenberg s katero sta imela dva otroka, Scotta in Shelley._NEWLINE_Diplomiral je na Univerzi Wisconsina v Madisonu. Kasneje je bil zaposlen pri razli\xc4\x8dnih \xc4\x8dasopisih na ameri\xc5\xa1kem srednjem zahodu. V letu 1939 se je zaposlul pri Minneapolis Star and Tribune, kjer je bil zaposlen vse do svoje upokojitve leta 1976. V letu 1949 je postal urednik novic \xc4\x8dasopisa in leta 1961 koordinator Minneapolis Tribune's Science Reading Series.\n_START_SECTION_\nPisateljska pot\n_START_PARAGRAPH_\nZa znanstveno fantastiko se je za\xc4\x8del zanimati kot otrok pri branju Wellsovih del. V letu 1931, ko je ZF \xc5\xa1ele za\xc4\x8dela izhajati iz plenic, je za\xc4\x8del pisati za cenene znanstvenofantasti\xc4\x8dne revije, vendar je leta 1933 s tem prenehal. Edino ZF delo, ki ga je objavil med letoma 1933 in 1937, je bilo Stvarnik (The Creator) (Marvel Tales #4, marec-april 1935), pomembno zgodbo z religijskimi zapleti, kar je bilo v tistem \xc4\x8dasu v \xc5\xbeanru ZF redkost._NEWLINE_Ko je Campbell leta 1937 postal urednik revije Astounding Science Fiction, se je Simak vrnil k ZF in je postal redni pisec za Astounding Stories v zlati dobi ZF med letoma 1938 in 1950. Prele\xc5\xbeal je vse otro\xc5\xa1ke bolezni ZF, od naivnega scientizma in antropomorfisti\xc4\x8dne mitomanije s Supermanom kot klju\xc4\x8dnim likom, do pustolovske vesoljske opere. Njegova prva dela, kot je na primer Vesoljski in\xc5\xbeenirji (Cosmic Engineers) (1939), so bila napisana v tradiciji pod\xc5\xbeanra zgodnje superznanosti, ki ga je izpopolnil Smith, vendar je Simak kmalu razvil lastni slog, ki ga po navadi opisujejo kot uglajenega in pastoralnega. Tipi\xc4\x8dnega Simakovega nezemljana praviloma najdemo kako sedi na verandi na pode\xc5\xbeelskem Wisconsinu in pije pivo z glavnim likom, namesto da bi osvajal Zemljo. V tem \xc4\x8dasu je Simak objavil tudi ve\xc4\x8d vojnih in vesternskih zgodb v pulp-revijah. Njegov najbolj znan roman je morda Mesto (City) iz leta 1952, zbirka kratkih zgodb, z ob\xc4\x8do temo morebitne izselitve \xc4\x8dlove\xc5\xa1tva z Zemlje. Roman po Sadoulovih besedah predstavlja enega najlep\xc5\xa1ih in najmo\xc4\x8dnej\xc5\xa1ih stvaritev vse ZF. Zanj je leta 1953 prejel Svetovno nagrado za fantazijo, ter tudi postal svetovno znan._NEWLINE_Za svoja dela je v 1950-tih in 1960-tih prejel ve\xc4\x8d nagrad. Vi\xc5\xa1ek ustvarjalnosti je do\xc5\xbeivel v 1950-tih, prav tako kot tudi sama ZF. Kakovost njegovih dalj\xc5\xa1ih del se je v 1970-tih nekoliko zmanj\xc5\xa1ala zaradi poslab\xc5\xa1anja njegovega zdravja, \xc4\x8deprav so njegova kratka dela \xc5\xa1e vedno zelo cenili. S pomo\xc4\x8djo prijatelja je v 1980-tih nadaljeval s pisanjem in objavljanjem ZF, ter kasneje tudi fantazijskih del. Verjel je, da je ZF, ki nima korenin v znanstvenih dejstvih, odgovorna za neresno obravnavo \xc5\xbeanra. Njegov namen je bil vgraditi \xc5\xbeanr v del, ki ga je imenoval \xc2\xbbrealisti\xc4\x8dna fantastika\xc2\xab.\n_START_SECTION_\nZna\xc4\x8dilnosti Simakovih del\n_START_PARAGRAPH_\nSimakove najbolj znane zgodbe velikokrat ponovijo nekaj osnovnih zamisli in tem. Prednja\xc4\x8di dogajanje v pode\xc5\xbeelskem Wisconsinu. Lik v \xc4\x8demernem posamezniku meja\xc5\xa1u dobesedno  prihaja z ozemljem. Najbolj\xc5\xa1i zgled je Hiram Taine, glavni lik iz kratke zgodbe Veliki vrt pred hi\xc5\xa1o (The Big Front Yard) iz leta 1959. Hiramov pes \xc2\xbbTowser\xc2\xab\xc2\xa0(v\xc4\x8dasih \xc2\xbbBowser\xc2\xab) je drugi Simakov za\xc5\xa1\xc4\x8ditni znak, ki se pogosto pojavlja v njegovih delih. Pode\xc5\xbeelsko dogajanje pa ni vedno idili\xc4\x8dno kot tukaj. V delu Prstan okrog Sonca (Ring Around the Sun) na primer prevladujeta nestrpnost in izolacionizem."